Národná rada Slovenskej republiky

II. volebné obdobie 

1237

Vládny návrh

Z Á K O N

z  ........ 2001

o integrovanom záchrannom systéme

Národná rada Slovenskej republiky sa uzniesla na tomto zákone:

§ 1
Predmet úpravy
Tento zákon upravuje organizáciu integrovaného záchranného systému, pôsobnosť          a úlohy orgánov štátnej správy a záchranných zložiek v rámci integrovaného záchranného systému, práva a povinnosti obcí a iných právnických osôb, fyzických osôb oprávnených na podnikanie a ostatných fyzických osôb pri koordinácii činností  súvisiacich s poskytovaním pomoci, ak je bezprostredne ohrozený život, zdravie, majetok alebo životné prostredie. 

§ 2
Vymedzenie pojmov

(1) Integrovaný záchranný systém je koordinovaný postup jeho zložiek (§ 7) pri zabezpečovaní ich pripravenosti a pri vykonávaní činností a opatrení súvisiacich s poskytovaním pomoci v tiesni.

(2)	Na účely tohto zákona sa rozumie

a)	tiesňou stav, pri ktorom je bezprostredne ohrozený život, zdravie, majetok alebo životné prostredie a postihnutý je odkázaný na poskytnutie pomoci, 
b)	zásahom súhrn nevyhnutných úkonov a opatrení záchranných zložiek integrovaného záchranného systému (§ 7), ktoré súvisia s neodkladným  poskytnutím pomoci v tiesni,
c)	plánom poskytovania pomoci v tiesni spôsob aktivizovania a koordinovania záchranných  zložiek integrovaného záchranného systému vysielaných  na zásah za účelom poskytnutia pomoci v tiesni (ďalej len „plán poskytovania pomoci“).

§ 3
Organizácia integrovaného záchranného systému

V integrovanom  záchrannom systéme pôsobia:

a)	Ministerstvo vnútra Slovenskej republiky (ďalej len „ministerstvo“),
b)	krajské úrady,
c)	záchranné zložky integrovaného záchranného systému. 

§ 4 
Pôsobnosť ministerstva 
Ministerstvo

a)	riadi a koordinuje plnenie úloh na úseku integrovaného záchranného systému,
b)	vypracúva koncepciu organizácie a rozvoja integrovaného záchranného systému,
c)	zabezpečuje odbornú prípravu (§ 16) osôb zaradených do koordinačných stredísk integrovaného záchranného systému (ďalej len „koordinačné stredisko“), zameranú na koordináciu činností súvisiacich s poskytovaním pomoci v tiesni,
d)	spolupracuje s  orgánmi štátnej správy na príprave a  tvorbe automatizovaného systému podpory riadenia a spracúvania informácií,
e)	zabezpečuje  vysielanie záchranných zložiek integrovaného záchranného systému pri poskytovaní pomoci v tiesni medzi krajmi,
f)	zabezpečuje vyžadovanie pomoci a vysielanie záchranných zložiek integrovaného záchranného systému v rámci medzinárodnej pomoci a humanitárnej spolupráce. 

§ 5 
Pôsobnosť krajského úradu 

(1) Krajský úrad koordinuje a metodicky riadi  plnenie úloh na úseku integrovaného záchranného systému  na území kraja. Za tým účelom 

a)	zriaďuje koordinačné stredisko, 
b)	utvára technické  podmienky pre činnosť koordinačného strediska,
c)	rozhoduje o náhrade výdavkov a náhrade škody (§ 15) a uhrádza tieto náhrady,  
d)	spolupodieľa sa na vypracúvaní koncepcie organizácie a rozvoja integrovaného záchranného systému .

(2) Koordinačné stredisko 

a)	zabezpečuje príjem tiesňového volania na linke tiesňového volania  112 (§ 6),
b)	vyhodnocuje informácie o tiesňovom volaní, 
c)	zabezpečuje hlasový a dátový prenos informácií telekomunikačnými sieťami                         a telekomunikačnými zariadeniami s operačnými strediskami tiesňového volania v územnom obvode kraja, ostatnými koordinačnými strediskami  a s  ministerstvom,
d)	vypracúva plán poskytovania pomoci,
e)	vedie prehľad o silách a prostriedkoch záchranných zložiek integrovaného záchranného systému  a ich zásahových obvodoch (§ 8 ods. 3), 
f)	vedie prehľad o silách a prostriedkoch právnických osôb a fyzických osôb oprávnených na podnikanie, využiteľných na účely poskytovania pomoci v tiesni,
g)	vedie dokumentáciu súvisiacu so zabezpečovaním činností uvedených v písmenách c) až f) a evidenciu činností integrovaného záchranného systému súvisiacu s úlohami uvedenými  v písmenách a) a b) a úlohami uvedenými v odseku 4,
h)	vykonáva odbornú prípravu záchranných zložiek integrovaného záchranného systému v rozsahu ustanovenom v § 16,
i)	spolupracuje s orgánmi zodpovednými za pátranie po lietadlách a záchranu ľudských životov^) v prípade  pátrania po lietadlách alebo poskytovania pomoci pri leteckej nehode,  
j)	vyžaduje prostredníctvom ministerstva pomoc záchranných zložiek integrovaného záchranného systému z iného kraja, ak na zásah nepostačujú vlastné  sily a prostriedky; v prípade, ak hrozí nebezpečenstvo z omeškania, môže o pomoc požiadať priamo iné koordinačné stredisko. 

(3)	Koordinačné stredisko  je oprávnené

a)	vydať pokyn príslušnej základnej záchrannej zložke (§ 8) na vykonanie zásahu, vyzvať niektorú z ostatných záchranných zložiek (§ 9) na vykonanie  zásahu  alebo tiesňové volanie presmerovať na príslušné operačné stredisko tiesňového volania,
b)	vyžadovať údaje o silách a prostriedkoch využiteľných na zásah od orgánov štátnej správy, obcí a iných právnických osôb a fyzických osôb oprávnených na podnikanie.  
(4) Koordinačné stredisko  v prípade nebezpečenstva vzniku mimoriadnej udalosti alebo v prípade vzniku mimoriadnej udalosti^)

a)	zabezpečuje varovanie obyvateľstva, ak tak nevykonali zákonom určené právnické osoby alebo  fyzické osoby oprávnené na podnikanie,^)
b)	vyrozumieva obce,  orgány štátnej správy a iné právnické osoby, ktoré zabezpečujú úlohy súvisiace so záchrannými, lokalizačnými a likvidačnými prácami pri mimoriadnych udalostiach,
c)	podieľa sa na plnení úloh súvisiacich s vykonávaním záchranných, lokalizačných a likvidačných prác na základe rozhodnutia štátnych orgánov  podľa osobitných právnych predpisov.^) 

(5) Koordinačné stredisko tvoria zamestnanci krajského úradu a  zástupcovia základných záchranných zložiek, najmä Hasičského a záchranného zboru a  záchrannej zdravotnej služby. Základná záchranná zložka poskytne svojho zástupcu na výkon činnosti koordinačného strediska na požiadanie krajského úradu. Pracovnoprávny vzťah alebo obdobný vzťah zástupcu základnej záchrannej zložky vyslaného na výkon činnosti koordinačného strediska sa riadi ustanoveniami osobitných právnych predpisov.^)

(6) Koordinačné stredisko  môže v mieste svojej dislokácie zabezpečovať aj činnosť operačných stredísk tiesňového volania (§ 10).  

(7) Plán poskytovania pomoci sa vypracováva v nadväznosti na iné plány, ktoré riešia zabezpečovanie úloh pri ochrane života, zdravia alebo majetku podľa osobitných právnych predpisov.^6)    

§ 6
Linka tiesňového volania  

Na privolanie záchranných zložiek integrovaného záchranného systému  v tiesni sa zriaďuje vo verejnej telekomunikačnej   sieti   jednotné európske číslo tiesňového volania 112 (ďalej len „linka tiesňového volania 112“). Zriadenie linky tiesňového volania 112                    v koordinačných strediskách zabezpečí Telekomunikačný úrad Slovenskej republiky.^7) Prevádzku linky tiesňového volania 112 zabezpečí poskytovateľ verejnej telekomunikačnej služby.^8)

Záchranné zložky integrovaného záchranného systému
§ 7
V integrovanom záchrannom  systéme pôsobia 
a)	základné záchranné zložky,
b)	ostatné záchranné zložky.

§ 8

(1)	Základné záchranné zložky sú:

a)	Hasičský a záchranný zbor^9) a Mestský hasičský  a záchranný zbor hlavného mesta Slovenskej republiky  Bratislavy,^10) 
b)	záchranná zdravotná služba,^11)
c)	útvary Policajného zboru  a letecký útvar ministerstva,^12)
d)	vojenské záchranné útvary civilnej ochrany a kontrolné chemické laboratóriá civilnej ochrany,^13)
e)	banská záchranná služba.^14)

(2)	Základné záchranné zložky 

a)	poskytujú bezodkladne odbornú, zdravotnú, technickú a ďalšiu potrebnú pomoc v tiesni na základe pokynu koordinačného strediska alebo svojho operačného strediska tiesňového volania,
b)	vykonávajú organizačné, technické a ďalšie opatrenia na poskytovanie pomoci v tiesni a na ten účel sa vybavujú technickými a vecnými prostriedkami,
c)	zúčastňujú sa na odbornej príprave (§16), 
d)	spracúvajú údaje o svojej činnosti, silách a  prostriedkoch a predkladajú ich krajskému úradu.
(3)	Základná záchranná zložka vykonáva svoju činnosť spravidla v zásahovom obvode,  ktorý určuje jej zriaďovateľ.
(4) Pôsobením základných  záchranných zložiek v integrovanom záchrannom systéme nie je dotknuté ich postavenie a úlohy ustanovené osobitnými právnymi predpismi.

____________________
9)	Zákon č. 315/2001 Z.z.  o Hasičskom a záchrannom zbore. 
10)  § 32  zákona č. 314/2001 Z.z. o ochrane pred požiarmi. 
11) § 18 ods. 4 zákona Národnej rady Slovenskej republiky č. 277/1994 Z.z. o zdravotnej starostlivosti v znení neskorších predpisov. 
12) Zákon Národnej rady Slovenskej republiky č. 171/1993 Z.z. o Policajnom zbore v znení neskorších predpisov. 
13)	§ 4 a 10 zákona Národnej rady Slovenskej republiky  č.42/1994 Z.z. v znení neskorších predpisov.
14)	§ 7 zákona Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov. 

§ 9
(1)	Ostatné záchranné zložky sú najmä
a)	Armáda Slovenskej republiky,^15)
b)	obecné (mestské) hasičské zbory,^16)
c)	hasičské závodné útvary,^17)
d)	závodné hasičské zbory,^17)
e)	pracoviská vykonávajúce štátny dozor alebo činnosti podľa osobitných predpisov,^18)
f)	horská služba, 
g)	jednotky civilnej ochrany,^19)
h)	havarijné a opravárenské služby právnických osôb,
i)	obecná polícia,^20)
f)	útvary Železničnej polície,^21)
j)	Slovenský Červený kríž.^22)
(2) Ostatné záchranné zložky 
a)	poskytujú odbornú, zdravotnú, technickú a ďalšiu potrebnú pomoc v tiesni na základe vyzvania koordinačným strediskom alebo operačným strediskom tiesňového volania,
b)	oznamujú na vyžiadanie koordinačnému stredisku údaje o svojich silách a  prostriedkoch, ktoré môžu poskytnúť na zásah, a údaje o spôsobe svojej aktivizácie pre potrebu vypracovania plánu poskytnutia pomoci a pre prípad vyzvania na zásah,
c)	vykonávajú opatrenia súvisiace s ich začlenením do informačnej a komunikačnej siete  integrovaného záchranného systému vrátane zabezpečovania   spojovacích prostriedkov,
d)	zúčastňujú sa  na odbornej príprave organizovanej krajským úradom.
(3) Pôsobením ostatných záchranných zložiek v integrovanom záchrannom systéme nie je dotknuté ich postavenie a úlohy ustanovené osobitnými právnymi predpismi.

____________________
15)  Zákon Národnej rady Slovenskej republiky č. 3/1993 Z.z. o zriadení Armády Slovenskej republiky v znení neskorších predpisov. 
16)  § 33 zákona č. 314/2001 Z.z. 
17)  § 31 zákona č. 314/2001 Z.z.
18)  Napríklad § 17 zákona č. 143/1998 Z.z., zákon č. 130/1998 Z.z. o mierovom využívaní jadrovej energie          a zmene a doplnení zákona č. 174/1968 Zb. o štátnom dozore nad bezpečnosťou práce v znení zákona Národnej rady Slovenskej republiky č. 256/1994 Z.z. a zákona č. 470/2000 Z.z. 
19)  § 16 ods. 3 zákona Národnej rady Slovenskej republiky č. 42/1994 Z.z. v znení zákona č. 117/1998 Z.z.          a zákona č. 252/2001 Z.z.
20)  Zákon Slovenskej národnej rady č. 564/1991 Zb. o obecnej polícii v znení neskorších predpisov. 
21)  Zákon č. 57/1998 Z.z. o Železničnej polícii. 
22)  Zákon Národnej rady Slovenskej republiky č. 84/1994 Z.z. o Slovenskom červenom kríži a o ochrane znaku a názvu Červeného kríža.
§ 10
Operačné stredisko tiesňového volania

(1) Operačné stredisko tiesňového volania zriaďuje základná záchranná zložka.
(2) Operačné stredisko tiesňového volania 
a)	zabezpečuje príjem  tiesňového volania  a jeho vyhodnocovanie,
b)	vysiela základnú záchrannú zložku na zásah a usmerňuje jej činnosť vo svojom zásahovom obvode, 
c)	vyžaduje pomoc od zložiek integrovaného záchranného systému, ktoré pôsobia v zásahovom obvode základnej záchrannej zložky,
d)	bezodkladne informuje dátovým prenosom koordinačné stredisko o prijatí tiesňového volania,  vyslaní  vlastnej základnej záchrannej zložky na zásah a jej  opätovnom zaradení do pohotovosti  a vyžiadaní pomoci podľa písmena c),
e)	vyžaduje od koordinačného strediska  vyslanie ďalších záchranných zložiek integrovaného záchranného systému na zásah z iného zásahového obvodu, ak je ich účasť pri zásahu potrebná, 
f)	vytvára technické podmienky na zabezpečovanie hlasového a dátového prenosu informácií telekomunikačnými sieťami a telekomunikačnými zariadeniami s koordinačným strediskom  a s operačnými strediskami tiesňového volania vo svojom zásahovom obvode,
g)	podieľa sa na plnení úloh súvisiacich s vykonávaním záchranných, lokalizačných a likvidačných prác na základe rozhodnutia štátnych orgánov podľa osobitných právnych predpisov,^4)
h)	spolupracuje s obcami^23) pri plnení úloh súvisiacich s vykonávaním záchranných,  lokalizačných a likvidačných prác,
i)	informuje koordinačné stredisko  o stave síl a prostriedkov základnej záchrannej zložky, 
j)	spolupracuje so záchrannými zložkami integrovaného záchranného systému, ktoré pôsobia v jeho zásahovom obvode,
k)	spolupracuje s veliteľom zásahu alebo s oprávnenou osobou pri vyžadovaní  osobnej pomoci a vecného plnenia  (§ 13),

l)	vedie prehľad  o silách a  prostriedkoch  základnej záchrannej zložky a evidenciu o jej činnosti. 
(3) Základné záchranné zložky môžu zriadiť na plnenie úloh podľa odseku 2 spoločné operačné stredisko tiesňového volania.

____________________
23)  Zákon Slovenskej národnej rady č. 369/1990 Zb. v znení neskorších predpisov.

§ 11
Účasť právnických osôb, fyzických osôb oprávnených na podnikanie a ostatných fyzických osôb v integrovanom záchrannom systéme

(1) V rámci integrovaného záchranného systému sa na poskytovaní pomoci v tiesni podieľajú aj ďalšie právnické osoby, fyzické osoby oprávnené na podnikanie a ostatné fyzické osoby  formou vecného plnenia alebo osobnej pomoci.

(2) Právnické osoby a fyzické osoby oprávnené na podnikanie sú povinné koordinačnému stredisku  na jeho  vyžiadanie poskytnúť potrebné údaje o svojich silách a prostriedkoch využiteľných na poskytnutie pomoci v tiesni.

§ 12
Riadenie a koordinácia  činností záchranných zložiek integrovaného  záchranného systému na mieste  zásahu

(1) Na mieste zásahu riadi a koordinuje činnosť záchranných zložiek integrovaného záchranného systému veliteľ zásahu z  Hasičského a záchranného zboru na území hlavného mesta Slovenskej republiky Bratislavy   veliteľ zásahu z Mestského hasičského a záchranného zboru  hlavného mesta Slovenskej republiky Bratislavy (ďalej len „veliteľ zásahu“).

(2) Ak nezasahuje Hasičský záchranný zbor alebo Mestský hasičský  a záchranný zbor  hlavného mesta Slovenskej republiky Bratislavy, na mieste zásahu riadi a koordinuje činnosť záchranných zložiek integrovaného záchranného systému veliteľ alebo vedúci jednotky tej záchrannej zložky integrovaného záchranného systému,  ktorého určí príslušné koordinačné stredisko  (ďalej len „oprávnená osoba“); v prípade  pátrania po lietadlách alebo poskytovania pomoci pri leteckej nehode orgán zodpovedný za pátranie po lietadlách a záchranu ľudských životov^1).
(3) Veliteľ zásahu alebo oprávnená osoba nezasahuje do odborných činností  iných záchranných zložiek integrovaného záchranného systému.
(4) Ak si to situácia na mieste zásahu vyžaduje, zriaďuje si  veliteľ zásahu alebo oprávnená osoba štáb ako svoj poradný orgán, zložený zo zástupcov zasahujúcich záchranných zložiek integrovaného záchranného systému. 
(5) Fyzické osoby, ktoré sa nachádzajú na mieste zásahu, sú povinné podriadiť sa rozhodnutiam a príkazom veliteľa zásahu alebo oprávnenej osoby, ako aj strpieť úkony,  ktoré súvisia s výkonom činnosti záchranných zložiek integrovaného záchranného systému  pri zásahu.
(6) Veliteľ zásahu alebo oprávnená osoba si môže vyžiadať na zásah ďalšie záchranné zložky integrovaného záchranného systému alebo požiadať o pomoc (§ 13 ods. 1) právnické osoby, fyzické osoby oprávnené na podnikanie a ostatné fyzické  osoby, ktoré majú technické prostriedky  na poskytnutie požadovanej pomoci.

§ 13
Osobná pomoc a vecné plnenie
(1) Každý je povinný pri zásahu na výzvu veliteľa zásahu, oprávnenej osoby alebo operačného strediska tiesňového volania poskytnúť pomoc, ktorá spočíva 
a)	v osobnej pomoci  alebo inej pomoci potrebnej na záchranu života, zdravia alebo majetku, 
b)	vo vecnom plnení potrebnom na záchranu  života, zdravia alebo majetku.
(2)	Bezprostredne po zásahu sú povinní veliteľ zásahu alebo oprávnená osoba vystaviť na žiadosť osoby, ktorá poskytla pomoc podľa odseku 1, písomné potvrdenie o poskytnutí pomoci.  
(3)	Pri požiadaní o osobnú pomoc a pri ukladaní vecných plnení treba prihliadať na to, aby sa tým neohrozila výživa toho, kto osobnú pomoc alebo vec poskytol, prípadne výživa  jeho rodiny alebo aby sa neohrozil chod jeho podnikateľskej činnosti. 

§ 14
Vyňatie z povinnosti poskytnúť osobnú pomoc a vecné plnenie

(1)	Povinnosť poskytnúť osobnú pomoc a vecné plnenie  podľa § 13 sa nevzťahuje na 

a)	vojakov ozbrojených síl, príslušníkov Policajného zboru, Slovenskej informačnej služby, Zboru väzenskej a justičnej stráže a Železničnej polície, ak by poskytnutím osobnej pomoci alebo vecného plnenia bol ohrozený  výkon ich služby,
b)	zamestnancov právnickej osoby a fyzickej osoby oprávnenej na podnikanie vo verejnej hromadnej doprave, energetike, pôšt a telekomunikácií, ak by poskytnutie osobnej pomoci alebo vecného plnenia  mohlo mať za následok vážne ohrozenie zdravia, života a majetku iných osôb, závažnú poruchu prevádzky alebo iný závažný následok,
c)	zamestnancov právnickej osoby a osoby oprávnenej na podnikanie v oblasti zdravotníctva, ak by poskytnutím pomoci bolo vážne ohrozené plnenie úloh podľa osobitných predpisov^24)  alebo plnenie úloh pri poskytovaní zdravotnej starostlivosti.^25)

(2) Osobná pomoc sa nevyžaduje od
a)	osoby ťažko zdravotne postihnutej alebo od osoby, ktorá je pod vplyvom omamných látok, psychotropných látok alebo prekurzorov,

b)	osoby, ktorá sa stará o  osobu ťažko zdravotne postihnutú,
c)	osoby mladšej ako 18 rokov a  osoby staršej ako 60 rokov,
d)	tehotnej ženy alebo osoby, ktorá sa stará o dieťa mladšie ako 15 rokov.
(3) Osobnú pomoc a vecné plnenie nie je povinný poskytnúť ten, kto by tým ohrozil život alebo zdravie vlastné alebo inej osoby.

____________________
24) Zákon Národnej rady Slovenskej republiky č. 272/1994 Z.z. o ochrane zdravia ľudí v znení neskorších predpisov.
25)  Zákon Národnej rady Slovenskej republiky č.277/1994 Z.z. v znení neskorších predpisov. 
§ 15
Náhrada výdavkov a náhrada škody

(1) Ten, kto poskytol osobnú pomoc alebo vecné plnenie, má právo na náhradu škody,^26)  ktorá mu vznikla osobnou pomocou alebo vecným plnením, ak mu toto právo nevyplýva z osobitných predpisov.^27) Žiadosť o finančnú náhradu sa uplatňuje na krajskom úrade,  v územnom obvode, ktorého bola poskytnutá osobná pomoc alebo vecné plnenie.

(2) Prostriedky, ktoré boli prevzaté ako vecné plnenie, sa bezprostredne po zániku potreby vrátia tomu, od koho boli prevzaté.
(3) Ak nie je možné prostriedok, ktorý bol prevzatý ako vecné plnenie, po zániku potreby vrátiť bezprostredne, poskytne sa v primeranom čase právnickej osobe, fyzickej osobe oprávnenej na podnikanie alebo inej fyzickej osobe iný prostriedok rovnakého druhu a rovnakej hodnoty alebo sa  poskytne finančná náhrada.
(4) Záchranné zložky integrovaného záchranného systému, ktoré v rámci poskytovania pomoci vykonávali činnosti  nad rámec svojej pôsobnosti podľa osobitných predpisov, majú právo na finančnú náhradu. Žiadosť uplatňujú záchranné zložky integrovaného záchranného systému na krajskom úrade, v územnom obvode, ktorého bola poskytnutá osobná pomoc alebo vecné plnenie.
(5) Ak   ten, kto spôsobil  ujmu na živote, zdraví alebo majetku  je známy, krajský úrad si uplatní  právo na úhradu vynaložených nákladov voči  tomu, kto za túto ujmu zodpovedá.

§ 16
Odborná príprava

(1) Odborná príprava záchranných zložiek integrovaného záchranného systému  zahŕňa najmä

a)	zásady organizácie a zabezpečovania činnosti koordinačného strediska ,
b)	spôsob zabezpečovania príjmu, vyhodnocovania a realizácie odozvy na tiesňové volanie koordinačnými strediskami  a operačnými  strediskami tiesňového volania,
c)	spôsob zabezpečovania hlasového a dátového prenosu informácií medzi záchrannými zložkami integrovaného záchranného systému,
d)	spôsob riadenia a zásady koordinácie činností záchranných zložiek integrovaného záchranného systému na mieste zásahu,
e)	zabezpečenie a spôsob využívania automatizovaného systému podpory riadenia a spracúvania informácií koordinačných stredísk   a operačných stredísk tiesňového volania  a vedenie dokumentácie  a evidencie činnosti základných záchranných zložiek.

____________________
26) § 420 až 450 Občianskeho zákonníka v znení neskorších predpisov.
27)  Napríklad zákon č. 314/2001 Z.z. 
(2) Odbornej prípravy sa zúčastňujú zástupcovia 

a)	koordinačných stredísk v rozsahu ustanovenom v odseku 1,
b)	základných záchranných zložiek v rozsahu ustanovenom v odseku 1písm. b) až e),
c)	ostatných záchranných zložiek  v rozsahu ustanovenom v odseku 1 písm. c) až e).

§ 17
Financovanie integrovaného záchranného systému

(1) Výdavky na integrovaný záchranný systém sú financované  zo štátneho rozpočtu  prostredníctvom rozpočtovej kapitoly ministerstva a rozpočtových kapitol krajských úradov. 

(2) Výdavkami  integrovaného záchranného systému sú výdavky súvisiace s 

a)	budovaním a zabezpečovaním činnosti koordinačných stredísk , 
b)	vykonávaním odbornej prípravy záchranných zložiek integrovaného záchranného systému,
c)	telekomunikačným prepojením  koordinačných stredísk  s operačnými strediskami tiesňového volania, 
d)	 náhradou výdavkov a škôd podľa tohto zákona. 

Správne delikty

§ 18
Pokuty právnickým osobám alebo fyzickým osobám oprávneným na  podnikanie

(1)	Krajský úrad môže uložiť pokutu do 200 000 Sk právnickej osobe alebo fyzickej osobe oprávnenej na podnikanie, ktorá 

a)	neposkytne koordinačnému stredisku potrebné údaje o svojich silách a prostriedkoch využiteľných na poskytnutie pomoci v tiesni,
b)	poruší povinnosť poskytnúť osobnú pomoc alebo vecné plnenie, 
c)	neuposlúchne pokyn veliteľa zásahu alebo oprávnenej osoby alebo odmieta strpieť úkony,  ktoré súvisia s výkonom činnosti záchranných zložiek integrovaného záchranného systému pri zásahu podľa § 12.

(2) Pokutu  možno uložiť do jedného roka odo dňa, keď sa o porušení povinnosti dozvedel krajský úrad, najneskôr však do troch rokov odo dňa, kedy k porušeniu povinnosti došlo. 

(3) Pri určení pokuty krajský úrad prihliada najmä na závažnosť, spôsob, čas trvania a následky protiprávneho konania.

(4) Na ukladanie pokút sa vzťahuje všeobecný predpis o správnom konaní.^28)

(5)  Výnos z pokút uložených podľa tohto zákona je príjmom štátneho rozpočtu.

____________________
28)  Zákon č. 71/1967 Zb. o správnom konaní (správny poriadok).
§ 19
Priestupky

(1)	Priestupku na úseku integrovaného záchranného systému sa dopustí ten, kto

a)	zneužije linku tiesňového volania tým, že úmyselne vyžiada poskytnutie pomoci, ktorá nebola potrebná, alebo úmyselne blokuje linku tiesňového volania, 
b)	neuposlúchne pokyn veliteľa zásahu alebo oprávnenej osoby alebo odmieta strpieť úkony, ktoré súvisia s výkonom činnosti záchranných zložiek integrovaného záchranného systému pri zásahu podľa § 12,
c)	poruší povinnosť poskytnúť osobnú pomoc alebo vecné plnenie.  

(2) Za priestupok  podľa odseku 1  môže krajský úrad   uložiť pokutu do 50 000 Sk.

(3)  Na priestupky a ich prejednávanie sa vzťahuje osobitný predpis.^29)

(4)  Výnos z pokút uložených podľa tohto zákona je príjmom štátneho rozpočtu.

§ 20
Prechodné  a  záverečné ustanovenia 

(1) Vytvorenie technických podmienok na zabezpečovanie hlasového a dátového prenosu informácií verejnou telekomunikačnou sieťou  a telekomunikačnými prostriedkami medzi operačnými strediskami tiesňového volania zabezpečí zriaďovateľ základnej záchrannej zložky do 30. júna 2003. 

(2) Vybudovanie koordinačného strediska  zabezpečí krajský úrad do 30. júna 2007. Do vybudovania koordinačného strediska plní jeho úlohy operačné stredisko tiesňového volania, ktoré určí krajský úrad.

(3) Zriadenie linky tiesňového volania 112 a jej prevádzku pre koordinačné stredisko alebo operačné stredisko tiesňového volania, ktoré plní úlohy koordinačného strediska, zabezpečí telekomunikačný úrad a poskytovateľ verejnej telekomunikačnej služby                  od 1. júla 2003. 

§ 21
Účinnosť

Tento zákon nadobúda účinnosť 1. júla  2002.

____________________
29)    Zákon Slovenskej národnej rady č. 372/1990 Zb. o priestupkoch v znení neskorších predpisov.